Bretsku myndugleikarnir søgdu í dag, at 1.200 hermenn afturat hava fingið at vita, at teir skulu arbeiða sum trygdarfólk undir teimum olympisku leikunum í London. Sambært tíðindastovuni Sky merkir hetta, at næstan 18.000 bretskir hermenn skulu til arbeiðis í sambandi við leikirnar. Upprunaliga skuldi felagið G 4S loysa eftirlits- og trygdaruppgávurnar í sambandi við teir olympisku leikirnar, men tað hevur víst seg, at felagið hevur alt ov lítið av fólki til hetta. Ein talsmaður fyri stjórnina sigur tó, at G 4S hevur fingið fleiri fólk afturat, men at tað kortini varð mett neyðugt at senda boð eftir 1.200 hermonnum afturat. Teir olympisku leikirnir verða settir fríggjadagin, og í hesum døgum streyma ítróttafólk og áskoðarar í túsundatali til London.